Det er aldrig enkelt, når medierne skal dække voldtægtssager. Oplevelsen af, hvad der egentlig skete en sen nattetime, bliver nogle gange læst ind i en verserende debat for eller imod kvinders rettigheder.

Kort om sagen Den 30-årige mand er anklaget for at have voldtaget en kvinde, som ikke kunne modsætte sig handlingen på grund af alkohol og søvn.

Han er også tiltalt for at have blufærdighedskrænket teknik- og miljøborgmester i København Ninna Hedeager Olsen (Ø) ved at have rørt ved hendes bryster og holdt om hende, mens han ifølge anklageskriftet begik voldtægten.

Det hele skal være sket i teknik- og miljøborgmesterens lejlighed søndag 31. marts 2019.

Manden nægter sig skyldig.

Der forventes at falde en afgørelse i dag.

Når Københavns Byret senere i dag skal afgøre, om en kvinde blev voldtaget i lovens forstand i teknik- og miljøborgmester Ninna Hedeager Olsens lejlighed, så er der ingen tvivl om, at kvinden selv mener, at hun har været udsat for et voldsomt overgreb.

Det mener anklagemyndigheden i København i øvrigt også, ellers var der ikke blevet rejst en tiltale.

Spørgsmålet er så, om manden på anklagebænken ud fra paragrafferne kan dømmes for voldtægt.

Vil blive taget frem igen og igen

Det er en kompleks sag. Og selv om medierne har svælget vel meget i borgmesterens forklaring og privatliv, så er hendes forklaring faktisk nødvendig – også de ubehagelige detaljer - for at byretten i dag kan vurdere sagen.

Jeg vurderer, at netop denne sag fremover vil blive taget frem igen og igen, når Folketinget snart skal diskutere de nye voldtægtsregler i straffeloven. DR's retskorrespondent, Trine Maria Ilsøe.

Jeg vurderer, at netop denne sag fremover vil blive taget frem igen og igen, når Folketinget snart skal diskutere de nye voldtægtsregler i straffeloven - uanset om den unge mand på anklagebænken bliver dømt eller ej.

De nye regler skal sikre, at både mænd og kvinder har et ansvar for, at det menneske, man har sex med, rent faktisk er med på ideen. Reglerne vil betyde, at sex uden samtykke simpelthen er en voldtægt. I dag er loven sådan, at man aktivt skal sige fra, med mindre man er i en tilstand, hvor det ikke er muligt - lidt forsimplet bygger reglerne på tvang eller udnyttelse.

Skyldsspørgsmål afgøres i dag

Og selv om vi først senere i dag ved, om manden på anklagebænken er skyldig i voldtægt efter den gældende lov – så har han formentlig forbrudt sig mod de kommende voldtægtsregler.

For at forstå sagen skal vi tilbage til marts måned i år.

I beskrivelsen kalder vi sagens personer for manden, kvinden og borgmesteren. De to første er omfattet af navneforbud, den sidste er teknik- og miljøborgmester i København Ninna Hedeager Olsen.

Ninna Hedeager Olsen har været teknik- og miljøborgmester i København, valgt for Enhedslisten, siden kommunalvalget i 2017. (Foto: Niels Christian Vilmann © Scanpix)

Der havde været fest i borgmesterens lejlighed den aften. I løbet af aftenen havde den 30-årige mand og borgmesteren, der havde et løst seksuelt forhold sammen, talt om, at de to måske skulle være sammen seksuelt senere på natten. De havde også kysset.

Ud på de sene nattetimer, da festen var ved at ebbe ud, tog flere af gæsterne på værtshus sammen. Mens de var på værtshuset, talte manden og kvinden sammen, også om deres seksuelle præferencer. Og selv om kvinden havde beskrevet sig selv som lesbisk, kyssede hun med den unge mand.

Mens de var på værtshuset, havde kvinden fortalt borgmesteren, at hun havde kysset med manden, og at hun ikke havde det så godt med det. Det fik borgmesteren til at spørge, om den unge kvinde havde brug for, at borgmesteren tog en snak med manden. Det var ikke nødvendigt, sagde den unge kvinde til borgmesteren.

Ud på morgenen gik en håndfuld af festdeltagerne tilbage til borgmesterens lejlighed. Fire af dem lagde sig sammen i borgmesterens dobbeltseng. Yderst lå borgmesteren, ved siden af hende kvinden, dernæst manden og i den anden side endnu en person, som ikke er en del af sagen.

Fire personer i samme dobbeltseng

De fire personer i den samme dobbeltseng havde sunget fodboldsange sammen, inden de lagde sig til at sove. Borgmesteren og manden er enige om, at de alle fire var fulde, men at ingen var sanseløs berusede eller ude af stand til at vurdere, hvad der foregik.

Den 30-årige mand har forklaret i retten, at han faldt i søvn. Da han vågnede, havde han lyst til at være sammen med den unge kvinde. De lå – i sagens natur – ret tæt alle fire. Han begyndte at røre ved kvinden. I begyndelsen sov hun, men han siger, han kunne mærke på hendes åndedræt, at hun vågnede. Det foregik alt sammen meget stille, fordi de lå så tæt op af de andre i sengen. Ingen sagde noget.

Han tolkede, blandt andet ud fra hendes benstilling, at hun var med på, hvad der foregik og ville have sagt fra, hvis hun ikke ville have sex med ham. DR's retskorrespondent, Trine Maria Ilsøe, om den anklagedes forklaring.

Han tolkede, blandt andet ud fra hendes benstilling, at hun var med på, hvad der foregik og ville have sagt fra, hvis hun ikke ville have sex med ham. Og han trængte derfor ind i hende. Efter nogle minutter – og inden han fik udløsning – vendte kvinden sig om. Det tog han, som om hun ønskede at stoppe, så han aede hende på skulderen og lagde sig til at sove.

Borgmesteren har en noget andet beskrivelse af forløbet. Hun forklarede i retten, at hun var vågen, mens de to mennesker ved siden af hende havde samleje. Hun lå hele tiden med ryggen til, men kunne fornemme, at kvinden ikke ville have sex med manden. Hun tror, at kvinden sov.

For borgmesteren handlede det ikke om kvindens vejrtrækning eller lyde, men om, at hun vidste, at kvinden var seksuelt tiltrukket af kvinder. Borgmesteren ”frøs” med egne ord. Hun var altså i en tilstand, hvor hun ikke var i stand til at blande sig, selv om hun fornemmede, at det, der foregik, var forkert. Hun afviste i retten, at det handlede om, at hun var jaloux, selv om hun havde talt med den unge mand om, at de to skulle have sex samme nat.

Overtalt til at melde sig

To dage senere overtalte borgmesteren den unge mand til, at han skulle melde sig til politiet.

Helt centralt står selvfølgelig kvindens egen forklaring. Den kender vi bare ikke, for da hun blev afhørt i Københavns Byret den 28. august, foregik det bag lukkede døre. Forurettede har nemlig et krav på, at deres forklaring holdes ude af offentligheden, hvis de ønsker det.

Der kan altså ligge oplysninger i den forklaring, som gør sagen langt mindre kompliceret, end den så ud på den første retsdag, hvor de andre i sengen afgav forklaring. Kvinden kan have forklaret, at hun sov. At hun forsøgte at sige fra. At hun oplevede situationen som tvang eller manden som truende. Eller at hun var i en tilstand, så hun ikke var i stand til at sige fra eller stoppe den unge mand. Vi ved det ikke, og det kan være afgørende for, om den unge mand i dag bliver dømt for voldtægt.

(...) det er netop denne manglende selvbestemmelse for særligt kvinder, et flertal af Folketingets partier vil gøre op med med de nye regler. DR's retskorrespondent, Trine Maria Ilsøe, om en mulig fremtidig lovgivning.

For uanset hvad, så kræver de nuværende regler, at manden enten har tvunget kvinden eller har udnyttet, at hun var i en tilstand, hvor hun ikke kunne sige fra. For hvis hun var vågen og ved sine fulde fem, så betragter man stort set altid passivitet som et stiltiende samtykke.

Og det er netop denne manglende selvbestemmelse for særligt kvinder, et flertal af Folketingets partier vil gøre op med med de nye regler.

Argumentet er, at det ikke giver mening, at den anden part skal sørge for at sige fra.

Også i det lys er det interessant, hvad både anklager og forsvarer vil sige i deres procedure i dag. Og hvordan retten i sidste ende vil vurdere sagen.